               EUROOPAN KOMISSIO
            Bryssel 21.9.2020
            COM(2020) 585 final
            2020/0272(NLE)
            Ehdotus
            NEUVOSTON PÄÄTÖS
            Maailman tullijärjestön harmonoidun järjestelmän komitean 66. istunnossa Euroopan unionin puolesta otettavasta kannasta luokittelusuositusten, luokittelupäätösten, harmonoidun järjestelmän selitysten muutosten sekä muiden harmonoidun järjestelmän tulkintaohjeiden ja harmonoidun järjestelmän yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettujen suositusten suunniteltuun hyväksymiseen

               PERUSTELUT

               1.Ehdotuksen kohde

               Tämä ehdotus täydentää Maailman tullijärjestön harmonoidun järjestelmän komitean (HS-komitean) 66. istunnossa syyskuussa 2020 unionin puolesta otettavan kannan vahvistamista koskevaa päätösluonnosta, joka toimitetiin neuvostolle 21. elokuuta 2020 (COM(2020) 427).

               2.Ehdotuksen tausta

               2.1.Harmonoitua tavarankuvaus- ja -koodausjärjestelmää koskeva kansainvälinen yleissopimus

               Harmonoitua tavarankuvaus- ja koodausjärjestelmää koskevan kansainvälisen yleissopimuksen tarkoituksena on helpottaa kansainvälistä kauppaa sekä tilastojen ja erityisesti kansainvälistä kauppaa koskevien tilastotietojen keräämistä, vertailua ja analysointia. Sen liitteenä on HS-nimikkeistö, joka on kansainvälinen yhdenmukaistettu järjestelmä, jonka avulla osallistujamaat voivat luokitella tavarat tullitarkoituksia varten yhteistä perustaa käyttäen. HS-nimikkeistössä tavarat ja niitä koskevat tavaran kuvaukset on luokiteltu 6-numeroisiin nimikkeisiin ja alanimikkeisiin. HS-nimikkeistö tarkistetaan viiden vuoden välein
                  1
               . Yli 190 tullihallintoa soveltaa sitä eri puolilla maailmaa. Näin ollen yli 98 % kaikista maailmassa kaupattavista tavaroista luokitellaan sitä käyttäen.

               Sopimus tuli voimaan 1. tammikuuta 1988.

               Euroopan unioni ja kaikki sen jäsenvaltiot ovat sopimuksen osapuolia
                  2
               .

               2.2.Maailman tullijärjestö (WCO)

               Vuonna 1952 tulliyhteistyöneuvostona perustettu Maailman tullijärjestö, jäljempänä ’WCO’, on riippumaton hallitustenvälinen elin, jonka tehtävänä on parantaa tullihallintojen vaikuttavuutta ja tehokkuutta. Sen jäseninä on 183 tullihallintoa eri puolilla maailmaa. WCO:n hallintoelin on neuvosto. Unionilla on WCO:ssa väliaikaisjäsenyyteen verrattavissa olevat oikeudet ja velvoitteet siihen asti, kun tulliyhteistyöneuvoston perustamisesta tehdyn yleissopimuksen muutos tulee voimaan.

               WCO:n hallintoelin on WCO:n neuvosto, jolla on tehtäviensä hoidossa käytettävissään sihteeristön ja useiden teknisten ja neuvoa-antavien komiteoiden pätevyys ja taidot.

               Harmonoidun järjestelmän komitea, jäljempänä ’HS-komitea’, on tekninen komitea, joka johtaa HS-yleissopimuksen valmistelutyöstä. HS-komitean päätehtävät ovat seuraavat:

               ·Se valmistelee selityksiä, luokittelusuosituksia ja muita harmonoidun järjestelmän tulkintaohjeita sekä suorittaa harmonoituun järjestelmään liittyviä muita tehtäviä, joita WCO:n neuvosto tai sopimuspuolet saattavat pitää tarpeellisina.

               ·Se valmistelee suosituksia harmonoidun järjestelmän oikeudellisten tekstien yhdenmukaisen tulkinnan ja soveltamisen varmistamiseksi muun muassa ratkaisemalla yleissopimuksen osapuolten välisiä luokittelukiistoja ja helpottaa siten kaupankäyntiä.

               ·Se ehdottaa muutoksia ja päivityksiä harmonoituun järjestelmään, jotta teknologian kehitys ja muutokset kaupan rakenteissa sekä muut harmonoidun järjestelmän käyttäjien tarpeet voidaan ottaa huomioon.

               ·Se edistää harmonoidun järjestelmän laaja-alaista soveltamista ja tarkastelee siihen liittyviä yleisiä ja poliittisia kysymyksiä.

               Unionilla ja sen jäsenvaltioilla on HS-komiteassa yhteensä vain yksi ääni. Tämän puitepäätöksen soveltamisalaan kuuluvia asioita koskevat HS-komitean päätökset tehdään yksinkertaisella enemmistöllä.

               HS-yleissopimuksen 8 artiklan 2 kohdan nojalla harmonoidun järjestelmän selitykset, luokittelusuositukset, muut harmonoidun järjestelmän tulkintaohjeet ja harmonoidun järjestelmän yhdenmukaisen tulkinnan ja soveltamisen varmistamiseksi annettavat suositukset, jotka on laadittu HS-komitean istunnossa, katsotaan WCO:n neuvoston hyväksymiksi, ellei jokin HS-yleissopimuksen osapuolista viimeistään toisen kuukauden loppuun mennessä istunnon päättymistä seuraavasta kuukaudesta ole ilmoittanut WCO:n pääsihteerille, että se vaatii tällaisen asian saattamista neuvoston ratkaistavaksi.

               2.3.Suunnitellut oikeudelliset asiakirjat

               HS-yleissopimuksen 6 artiklan 2 kohdan mukaisesti HS-komitea kokoontuu tavallisesti kaksi kertaa vuodessa. Käytännössä HS-komitean kokoukset pidetään maalis- ja syyskuussa.

               Ehdotettu puitepäätös koskee seuraavia oikeudellisia asiakirjoja, joita HS-komitea tarkastelee ja jotka se hyväksyy väliaikaisesti edellyttäen, että WCO:n neuvosto hyväksyy ne hiljaisen hyväksynnän menettelyllä:

               a)selitykset, joilla selkeytetään harmonoidun järjestelmän nimikkeistön huomautusten, nimikkeiden ja alanimikkeiden tulkintaa,

               b)luokittelusuositukset, joissa on otettu huomioon tiettyjen tuotteiden luokittelua koskevat HS-komitean päätökset,

               c)muut ohjeet ja suositukset, jotka koskevat tavaroiden luokittelua HS-nimikkeistöön, kuten luokittelupäätökset tai muut HS-komitean hyväksymät ohjeet.

               Unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013
                  3
                34 artiklan 7 kohdan a alakohdan iii alakohdan mukaisesti jäsenvaltioiden tulliviranomaisten on kumottava sitovia tariffitietoja koskevat päätöksensä, jos ne tulevat ristiriitaisiksi jonkin HS-nimikkeistön tulkinnan kanssa luokittelupäätösten, luokittelusuositusten tai HS:n selitysten muutosten takia, sinä päivänä, jona komission tiedonanto julkaistaan Euroopan unionin virallisen lehden C-sarjassa.

               3.Unionin puolesta otettava kanta

               3.1.Käytännön rajoitteet EU:n kantojen valmistelussa ja hyväksymisessä

               WCO:n HS-komitea hyväksyy kahdesti vuodessa järjestettävissä kokouksissaan luokittelusuosituksia, luokittelupäätöksiä, HS-selitysten muutoksia, muita harmonoidun järjestelmän tulkintaohjeita ja HS-yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettavia suosituksia.

               Unionilla ei käytännössä ole yleensä riittävästi aikaa hyväksyä virallisesti SEUT-sopimuksen 218 artiklan 9 kohdan mukaista kantaa ennen kutakin HS-komitean kokousta. Sen vuoksi komissio on esittänyt ehdotuksen neuvoston puitepäätökseksi Maailman tullijärjestössä HS-asioissa unionin puolesta otettavasta kannasta
                  4
               , ja ehdotus on parhaillaan neuvoston käsiteltävänä.

               Covid 19 -pandemian vuoksi WCO:n sihteeristö on kuitenkin ilmoittanut, että syyskuun 2020 kokous järjestetään kirjallisina verkkokeskusteluina.

               Vaikka kokouksen esityslista ei ole vielä saatavilla eikä keskustelujen organisointi ja muoto ole vielä tiedossa, on odotettavissa, että edellisen kokouksen (HSC/65 maaliskuussa 2020), jonka WCO peruutti maailmanlaajuisen pandemiatilanteen vuoksi, esityslistalla olleet asiat otetaan mitä todennäköisimmin syyskuun kokouksen esityslistalle. Tätä varten laadittiin ensimmäinen neuvoston päätöstä koskeva luonnos (COM (2020) 427), joka lähetettiin neuvostolle.

               WCO sopi uudelleen HS-komitean kokouksen ajankohdat ja esityslistan. Kokous pidetään virtuaalisesti 28.9–30.10, ja siinä käsitellään pääasiassa 21. elokuuta päättyneen uudelleentarkastelusta vastaavan WCO:n alakomitean virtuaalikokouksen työtä sekä eräitä asioita, jotka jo sisältyivät neuvostolle lähetettyyn ensimmäiseen päätösluonnokseen. Kaikkien muiden kyseiseen päätösluonnokseen sisältyvien asioiden käsittely lykätään HS-komitean seuraavaan istuntoon. Kun otetaan huomioon, kuinka monesta kohdasta HS-komiteaa pyydetään tekemään päätös kyseisessä kokouksessa, ja niiden sitovat oikeusvaikutukset unionin oikeuteen, katsotaan, että tarvitaan SEUT-sopimuksen 218 artiklan 9 kohdan mukainen toinen neuvoston päätös, jolla täydennetään ensimmäistä päätöstä ja jossa vahvistetaan unionin kanta niihin kohtiin, joista HS-komiteaa pyydetään tekemään päätös (eli selitykset, ohjeet tai muut harmonoidun järjestelmän tulkintaohjeet).

               3.2.Ehdotuksen tarkoitus ja sisältö

               HS-komitean valmistelemat päätökset voivat vaikuttaa ratkaisevasti unionin oikeuden sisältöön eli tariffi- ja tilastonimikkeistöstä ja yhteisestä tullitariffista annettuun neuvoston asetukseen (ETY) N:o 2658/87 ja sen liitteenä olevaan yhdistettyyn nimikkeistöön, jäljempänä ’CN’. Luokittelupäätöksiä, luokittelusuosituksia tai HS-nimikkeistön selitysten muutoksia käytetään luokitteluapuna tavaroiden luokittelusta CN:ään annettavissa komission täytäntöönpanoasetuksissa, CN:n selittävissä huomautuksissa ja jäsenvaltioiden tulliviranomaisten tekemissä luokittelupäätöksissä. Jäsenvaltioiden tulliviranomaisten on kumottava luokittelupäätöksensä, jos ne tulevat ristiriitaisiksi jonkin HS-nimikkeistön tulkinnan kanssa näiden luokittelupäätösten, luokittelusuositusten tai harmonoidun järjestelmän selitysten muutosten takia.

               Sen vuoksi on aiheellista, että WCO:ssa unionin puolesta otettava kanta vahvistetaan neuvoston päätöksellä, joka hyväksytään SEUT-sopimuksen 218 artiklan 9 kohdan nojalla komission ehdotuksen pohjalta.

               Tällaiset kannat on vahvistettu HS-yleissopimuksessa määriteltyjen yleisten arviointiperusteiden (HS:n yleiset tulkintasäännöt) sekä tavaroiden objektiivisten ominaispiirteiden ja ominaisuuksien perusteella.

               Ehdotetulla kannalla on tarkoitus ilmaista unionin kanta tavaroiden luokitteluun HS-nimikkeistössä. Sen tarkoituksena on myös esittää kanta HS-komitean valmistelemiin luokittelusuosituksiin ja HS-selityksiin.

               Jäsenvaltioiden teknisiä asiantuntijoita kuultiin tullialan asiantuntijaryhmässä 2.–7. syyskuuta 2020. Asiantuntijaryhmän päätelmät noudattelevat ehdotettuja kantoja, jotka ovat neuvoston päätöstä koskevan luonnoksen liitteessä.

               Lisäksi ehdotettava EU:n kanta noudattaa sellaista tullipolitiikkaa ja Euroopan unionin tuomioistuimen oikeuskäytäntöä, joka on vakiintunut luokiteltaessa tuontitavaroita niiden objektiivisten ominaispiirteiden ja ominaisuuksien perusteella.

               Ehdotettava kanta on tarpeen, jotta EU voi esittää kantansa HS-komitean seuraavassa kokouksessa.

               4.Oikeusperusta

               4.1.Periaatteet

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  5
               .

               Sen vuoksi päätösehdotuksen, joka koskee WCO:ssa unionin puolesta otettavaa kantaa HS-selitysten, luokittelusuositusten tai HS-yleissopimuksessa määrätyn harmonoidun järjestelmän muiden tulkintaohjeiden hyväksymiseen, menettelyllinen oikeusperusta on SEUT-sopimuksen 218 artiklan 9 kohta.

               4.2.Soveltaminen käsiteltävänä olevassa asiassa

               Harmonoidun järjestelmän komitea ja WCO:n neuvosto ovat sopimuksella eli harmonoitua tavarankuvaus- ja -koodausjärjestelmää koskevalla kansainvälisellä yleissopimuksella perustettuja elimiä.

               Oikeudellisilla asiakirjoilla, jotka HS-komitean on määrä valmistella, on oikeusvaikutuksia. Kun WCO:n neuvosto on hyväksynyt suunnitellut oikeudelliset asiakirjat, ne voivat vaikuttaa ratkaisevasti EU:n lainsäädännön sisältöön ja etenkin tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteeseen 1. Tämä johtuu siitä, että unionin tullikoodeksin
                  6
                34 artiklan 7 kohdan a alakohdan iii alakohdan mukaan ”Tulliviranomaisten on kumottava STT-päätökset
                  7
                ... jos ne tulevat ristiriitaisiksi jonkin … nimikkeistön tulkinnan kanssa... tulliyhteistyöneuvoston perustamista koskevalla yleissopimuksella perustetun organisaation (WCO) antaman tariffiin luokittelua koskevan päätöksen tai suosituksen tai harmonoidun tavarankuvaus- ja koodausjärjestelmän nimikkeistön selityksiin tekemän muutoksen takia...”. Lisäksi tällaisia HS-komitean valmistelemia päätöksiä (luokittelupäätökset, luokittelusuositukset tai HS-selitysten muutokset) käytetään luokitteluapuna tavaroiden luokittelusta CN:ään annettavissa komission täytäntöönpanoasetuksissa, CN:n selittävissä huomautuksissa ja jäsenvaltioiden tulliviranomaisten antamissa luokittelupäätöksissä. Suunnitellulla päätöksellä ei täydennetä eikä muuteta sopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.3.Aineellinen oikeusperusta

               4.3.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun oikeudellisen asiakirjan tavoitteen ja sisällön perusteella, jota unionin puolesta otettava kanta koskee. Jos suunnitellulla oikeudellisella asiakirjalla on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.3.2.Soveltaminen käsiteltävänä olevassa asiassa

               Koska suunnitellun säädöksen pääasiallinen tavoite ja sisältö liittyvät yhteiseen tullitariffiin, päätösehdotuksen aineellinen oikeusperusta on SEUT-sopimuksen 31 artikla, 43 artiklan 2 kohta ja 207 artiklan 4 kohta.

               4.4.Päätelmä

               Ehdotetun päätöksen oikeusperustana tulisi olla SEUT-sopimuksen 31 artikla, 43 artiklan 2 kohta ja 207 artiklan 4 kohta yhdessä SEUT-sopimuksen 218 artiklan 9 kohdan kanssa.

               5.Talousarviovaikutukset

               Ehdotuksella ei ole vaikutuksia Euroopan unionin talousarvioon.

               6.Suunnitellun säädöksen julkaiseminen

               Ei.

               2020/0272 (NLE)

               Ehdotus

               NEUVOSTON PÄÄTÖS

               Maailman tullijärjestön harmonoidun järjestelmän komitean 66. istunnossa Euroopan unionin puolesta otettavasta kannasta luokittelusuositusten, luokittelupäätösten, harmonoidun järjestelmän selitysten muutosten sekä muiden harmonoidun järjestelmän tulkintaohjeiden ja harmonoidun järjestelmän yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettujen suositusten suunniteltuun hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 31 artiklan, 43 artiklan 2 kohdan sekä 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni hyväksyi neuvoston päätöksellä 87/369/ETY
                  8
                harmonoitua tavarankuvaus- ja -koodausjärjestelmää koskevan kansainvälisen yleissopimuksen ja sen muutospöytäkirjan
                  9
               , jäljempänä ’HS-yleissopimus’, jolla perustettiin harmonoidun järjestelmän komitea, jäljempänä ’HS-komitea’.

               (2)HS-yleissopimuksen 7 artiklan 1 kohdan b ja c alakohdan nojalla HS-komitea vastaa muun muassa harmonoidun järjestelmän selitysten, luokittelusuositusten ja muiden harmonoidun järjestelmän tulkintaohjeiden sekä harmonoidun järjestelmän yhdenmukaisen tulkinnan ja soveltamisen varmistamiseksi annettavien suositusten valmistelusta.

               (3)Harmonoidun järjestelmän komitean odotetaan tekevän syyskuun istunnossaan päätöksen luokittelusuosituksista, luokittelupäätöksistä, harmonoidun järjestelmän selitysten muutoksista, muista harmonoidun järjestelmän tulkintaohjeista ja  HS-yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettavista suosituksista.

               (4)On tärkeää muistaa, että Euroopan unionin tuomioistuimen vakiintuneen oikeuskäytännön mukaan oikeusvarmuus ja tarkastuksen helppous edellyttävät, että tullitarkoituksia varten tapahtuvan tavaroiden luokittelun ratkaisevana perusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne määritellään asiaankuuluvassa tullinimikkeistön nimiketekstissä sekä asiaankuuluvissa jakso- ja ryhmähuomautuksissa.

               (5)Kun otetaan huomioon luokittelusuositukset, luokittelupäätökset, harmonoidun järjestelmän selitysten muutokset, muut harmonoidun järjestelmän tulkintaohjeet ja HS-yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettavat suositukset, on aiheellista vahvistaa unionin puolesta otettava kanta, koska kun luokittelusuositukset, tietyt luokittelupäätökset ja harmonoidun järjestelmän selitysten muutokset on hyväksytty, ne julkaistaan 9 päivänä lokakuuta 2013 annetun Euroopan parlamentin ja neuvoston asetuksen (EU) 952/2013 34 artiklan 7 kohdan a alakohdan iii alakohdan mukaisessa komission tiedonannossa, minkä jälkeen niitä sovelletaan kaikkiin jäsenvaltioihin. Kanta esitetään HS- komiteassa,

               ON HYVÄKSYNYT TÄMÄN PÄÄTÖKSEN:

               1 artikla

               Maailman tullijärjestön harmonoidun järjestelmän komitean 66. istunnossa Euroopan unionin puolesta otettava kanta harmonoidun järjestelmän selitysten, luokittelusuositusten sekä muiden harmonoidun järjestelmän tulkintaohjeiden ja harmonoidun järjestelmän yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettavien suositusten hyväksymiseen on liitteessä.

               2 artikla

               Unionin edustajat voivat sopia 1 artiklassa tarkoitettuun kantaan tehtävistä vähäisistä teknisistä muutoksista ilman erillistä neuvoston päätöstä.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        HS-nimikkeistö otettiin käyttöön vuonna 1988, ja sen jälkeen sitä on tarkistettu kuusi kertaa. Kyseiset tarkistukset tulivat voimaan vuosina 1996, 2002, 2007, 2012 ja 2017. Kuudes tarkistus tulee voimaan vuonna 2022.

                     (2)

                        Neuvoston päätös 87/369/ETY, tehty 7 päivänä huhtikuuta 1987, harmonisoitua tavarankuvaus- ja -koodausjärjestelmää koskevan kansainvälisen yleissopimuksen ja siihen liittyvän muutospöytäkirjan hyväksymisestä (EYVL L 198, 20.7.1987, s. 1).

                     (3)

                        EUVL L 269, 10.10.2013, s. 1.

                     (4)

                        COM(2020)196.

                     (5)

                        Unionin tuomioistuimen tuomio 7.10.2014, Saksa v. neuvosto, asia C-399/12, ECLI:EU:C:2014:2258, 61–64 kohta.

                     (6)

                        Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

                     (7)

                        Sitova tariffitieto: tulliviranomaisten talouden toimijoille etukäteen antamat luokittelupäätökset, joilla varmistetaan tuonti- tai vientitavaroiden luokittelua ja tullikohtelua koskeva oikeusvarmuus.

                     (8)

                        Neuvoston päätös 87/369/ETY, tehty 7 päivänä huhtikuuta 1987, harmonisoitua tavarankuvaus- ja -koodausjärjestelmää koskevan kansainvälisen yleissopimuksen ja siihen liittyvän muutospöytäkirjan hyväksymisestä (

                     EYVL L 198, 20.7.1987, s. 1

                  ).

                     (9)

                        EYVL L 198, 20.7.1987, s. 3

    ---documentbreak---

               EUROOPAN KOMISSIO
            Bryssel 21.9.2020
            COM(2020) 585 final
            LIITE
            asiakirjaan
            Ehdotus neuvoston päätökseksi
            Maailman tullijärjestön harmonoidun järjestelmän komitean 66. istunnossa Euroopan unionin puolesta otettavasta kannasta luokittelusuositusten, luokittelupäätösten, harmonoidun järjestelmän selitysten muutosten sekä muiden harmonoidun järjestelmän tulkintaohjeiden ja harmonoidun järjestelmän yleissopimuksessa määrätyn harmonoidun järjestelmän yhdenmukaisen tulkinnan varmistamiseksi annettujen suositusten suunniteltuun hyväksymiseen

               LIITE

               Tämä liite täydentää neuvoston päätöksen... liitettä.

               II.2. Vastaavuustaulukoiden laatiminen harmonoidun järjestelmän vuosien 2017 ja 2022 toisintojen välille (asiakirjat NC2704, NC2749 ja NC2753)

               Alanimikkeiden 4407.13 ja 4407.14 (SPF-puun (kuusi ja mänty) sekoitukset ja Hem-Fir-puun (lännenhemlock ja mänty) sekoitukset) vastaavuustaulukon osalta unioni kannattaa WCO:n sihteeristön asiakirjan NC2753 kohdassa 20 ehdottamia vastaavuuksia.

               Alanimikkeen 4418.83 (I-palkit) vastaavuustaulukon osalta unioni kannattaa Japanin asiakirjan NC2753 kohdassa 14 ehdottamia korrelaatioita.

               Alanimikettä 7019.71 (hunnut/ohuet lasikuitulevyt) koskevan vastaavuustaulukon osalta unioni toteaa, että ainoa tarvittava siirto vuoden 2017 harmonoidusta järjestelmästä olisi alanimike 7019.32.

               Alanimikkeitä 8462.62 ja 8462.63 (taontakoneet) koskevan vastaavuustaulukon osalta unioni kannattaa, että kaikki vuoden 2017 harmonoidun järjestelmästä siirrettäviksi ehdotetut alanimikkeet säilytetään, myös hakasulkeissa olevat alanimikkeet.

               Alanimikkeen 8519.81 (puhelinvastaajat) vastaavuustaulukon osalta unioni kannattaa WCO:n sihteeristön asiakirjan NC2704 kohdassa 26 ehdottamia vastaavuuksia.

               Alanimikkeen 8539.51 (LED) vastaavuustaulukon osalta unioni kannattaa WCO:n sihteeristön mainitun asiakirjan kohdassa 24 ehdottamia korrelaatioita.

               Uuden alanimikkeen 8541.51 (puolijohtimeen pohjautuvat muuntimet) vastaavuustaulukon osalta unioni toteaa, ettei näyttöä ole siitä, että osat olisi luokiteltu erikseen vuoden 2017 harmonoidussa järjestelmässä. Sen vuoksi lisäsiirtoja ei tarvita.

               Nimikkeen 88.06 (miehittämättömät ilma-alukset) vastaavuustaulukon osalta unioni kannattaa  asiakirjan NC2704 kohdassa 25 ehdotettua vaihtoehtoa (i).

               Lopuksi unioni kannattaa joidenkin vastaavuustaulukoiden I ja II luonnoksissa olevien toimituksellisten virheiden korjaamista asiakirjan NC2753 liitteen mukaisesti.

               III.4.
                     Tiettyjen numismaattisten kokoelmien ja kokoelmaesineiden luokittelu vuoden 2020 harmonoidussa järjestelmässä (sihteeristön pyyntö) (asiakirjat NC2711 ja NC2754)

               Unioni luokittelisi nämä kolme tuotetta vuoden 2022 harmonoidussa järjestelmässä uuteen alanimikkeeseen 9705.31. Unioni panee merkille, että sekä Kanada että WCO:n sihteeristö kannattavat unionin ehdotusta poistaa ilmaisu ”coins generally known in the trade as ‘ancients’ or ‘ancient coins’” [”kolikot, joista käytetään yleisesti kauppanimitystä ’historialliset kolikot’”] harmonoidun järjestelmän nimikettä 97.05 koskevien selitysten uuden A osan 4 kappaleen toisesta kappaleesta.

               III.5.
                     3D-tulostimien kasettien luokittelu vuoden 2022 harmonoidussa järjestelmässä (sihteeristön pyyntö) (asiakirjat NC2712 ja NC2755)

               Unioni kannattaa harmonoidun järjestelmän selitysten muuttamista koskevaa ehdotusta, jonka mukaan elektronisilla komponenteilla tai mekaanisilla mekanismeilla varustetut 3D-tulostinten kasetit olisi luokiteltava 3D-tulostimien osiksi.

               Unioni luokittelisi sekä asiakirjassa NC2712 että asiakirjassa NC2755 esitetyt tuotteet vuoden 2022 harmonoidun järjestelmän nimikkeeseen 84.85 3D-tulostimien osiksi, koska niissä on elektronisia komponentteja 3D-tulostimeen liittämistä varten.

               III.7
                     HS:n uudelleentarkastelusta vastaavan alakomitean 57. istuntoa koskeva raportti (asiakirja NR1434)

               III.8.
                     Päätettävät asiat. (Asiakirja NC2709)

               (a)Liitteet C/4 ja D/8 – Selitysten muutokset (HS2022) (VI jakso)

               (b)Liitteet C/5, D/9 ja D/22 – Selitysten muutokset (HS2022) (VII jakso)

               (c)Liitteet C/8 ja D/12 – Selitysten muutokset, jotka johtuvat 16 artiklan nojalla 28. kesäkuuta 2019 annetusta suosituksesta (XIII jakso)

               (d)Liitteet C/13 ja D/17 – Selitysten muutokset, jotka johtuvat 16 artiklan nojalla 28. kesäkuuta 2019 annetusta suosituksesta (XX jakso)

               (e)Liitteet C/14 ja D/18 – Mahdolliset selitysten muutokset tiettyjä huvipuistolaitteita koskeviin selittäviin huomautuksiin (Yhdysvaltojen ehdotus)

               Unioni hyväksyy kaikki mainituissa asiakirjoissa ehdotetut muutokset.

               (f)Liitteet C/1 ja D/5 – Mahdolliset muutokset nimikettä 15.09 koskeviin selittäviin huomautuksiin muiden neitsytoliiviöljyjen osalta ja nimikettä 15.15 koskeviin selityksiin mikrobirasvojen ja -öljyjen osalta.

               Nimikettä 15.09 koskevien harmonoidun järjestelmän selitysten osalta unioni kannattaa EU:n ehdotusta (vaihtoehto 2) ja Kanadan uutta ehdotusta (vaihtoehto 3). Unioni kannattaa D kohdan 2 kohdan osalta ilmaisua ”or” [”tai”] (vaihtoehto 2) ilmaisun ”and/or” [”ja/tai”] sijaan.

               Nimikettä 15.15 koskevien harmonoidun järjestelmän selitysten osalta unioni kannattaa ilmaisua ”single cell organism” [”yksisoluinen organismi”] (vaihtoehto 1) ja ilmaisua ”or” [”tai”] (vaihtoehto 2) ilmaisun ”and/or” [”ja/tai”] sijaan. Esimerkeissä a ja b unioni kannattaa ilmaisun ”obtained from” [”tuotettu”] käyttöä (vaihtoehto 2).

               (g)Liitteet C/3 ja D/7 – Selitysten mahdolliset muutokset, jotka koskevat nimikkeen 30.06 ”lumelääkkeitä” ja ”kliinisiä kaksoissokkoutettuja testisarjoja” (Australian pyyntö)

               Komissio toteaa virkkeestä ”The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials” [”Tämän nimikkeen lumelääkkeisiin kuuluvat myös [kontrollirokotteet,] [valvonnanalaiset rokotteet,] [rokotteet, joita käytetään kontrolliaineina ja] joille on myönnetty lupa käyttää niitä tunnustetuissa kliinisissä tutkimuksissa”], että se ei kannata kyseisen virkkeen lisäämistä harmonoidun järjestelmän nimikettä 30.06 koskevien selitysten 12 kappaleeseen, koska ei ole selvää, minkälaisia aineita siinä kuvataan. Jos muut sopimuspuolet päättävät lisätä sen, unioni kannattaa ilmaisua ”vaccines which are used as control substances” [”rokotteet, joita käytetään kontrolliaineina”] (vaihtoehto 3) tai, jos joustavuus on tarpeen, ilmaisua ”control vaccines” [”kontrollirokotteet”] (vaihtoehto 1).

               Unionin toteaa virkkeestä ”“[Active ingredients to be trialled can include herbal medicinal products [for therapeutic or prophylactic uses].]” [”Testattavia aktiivisia aineita voivat olla mm. kasvirohdosvalmisteet [, jotka on tarkoitettu terapeuttiseen tai ennalta ehkäisevään käyttöön].]”, että se suhtautuu avoimesti kyseisen virkkeen lisäämiseen tekstiin, mutta se ei kannata Yhdysvaltojen valtuuskunnan ehdottamaa avointa esimerkkiluetteloa.

               (h)Liitteet C/6 ja D/10 – Selitysten muutokset, jotka johtuvat 16 artiklan nojalla 28. kesäkuuta 2019 annetusta suosituksesta (IX jakso)

               Unioni kannattaa ehdotusta lisätä alanimikkeitä 4412.41, 4412.42 ja 4412.49 koskevia selityksiä. Unioni pyytää, että ehdotettua tekstiä analysoidaan tarkemmin ja että sitä parannetaan, jotta se vastaisi unionin nykyisiä luokittelukäytäntöjä (esimerkiksi viilujen suuntaaminen).

               (i)Liitteet C/7 ja D/11 – Selitysten muutokset, jotka johtuvat 16 artiklan nojalla 28. kesäkuuta 2019 annetusta suosituksesta (XI ja XII jakso)

               Unioni kannattaa ilmaisujen ”paraseismic wall covering” [”maanjäristyksiä kestävät seinänpäällysteet”] ja ”geotextiles” [”geotekstiilit”] lisäämistä elektronisten tekstiilien esimerkkiluetteloon. Geotekstiilejä koskevassa tekstissä unioni kannattaa aiemmin ehdottamaansa ilmaisua ”a sensor made of fibres or at least being fully integrated in the fibres” [”anturi, joka on valmistettu kuiduista tai joka on ainakin täysin integroitu kuituihin”] (vaihtoehto 2).

               Unioni kannattaa uudelleentarkastelusta vastaavan alakomitean hyväksymien tekstien väliaikaista hyväksymistä.

               (j)Liitteet C/12 ja D/16 – Selitysten muutokset, jotka johtuvat 16 artiklan nojalla 28. kesäkuuta 2019 annetusta suosituksesta (XVII jakso)

               Unioni kannattaa pysyvästi integroituja kameroita koskevan viittauksen lisäämistä harmonoidun järjestelmän nimikettä 88.06 koskevien selitysten 3 kappaleeseen edellyttäen, että luokittelusuositusta, jonka mukaan integroidulla kameralla varustettu drooni luokitellaan nimikkeeseen 85.25, tarkastellaan uudelleen ja yhdenmukaistetaan vuoden 2022 harmonoidun järjestelmän ja harmonoidun järjestelmän selitysten kanssa.

               Nimikettä 88.06 koskevien harmonoidun järjestelmän selitysten 4 kappaleen osalta unioni kannattaa Kiinan ehdotusta, kunhan sitä täydennetään unionin esittämillä lisäkriteereillä (toinen vaihtoehto).

               (k)Liitteet C/15 ja D/19 – Mahdolliset 97 ryhmää koskevien selitysten muutokset tiettyjen kulttuuriesineiden osalta (Yhdysvaltojen ehdotus)

               Unioni ei kannata esimerkkinä annettua tavaraluetteloa, koska se on hyvin rajallinen ja koskee vain alanimikkeeseen 9705.10 luokiteltavien tavaroiden soveltamisalaa.

               Unioni toteaa lisäksi, että esitetyt määritelmät ja esimerkit eivät antaisi selvyyttä siitä, miten esimerkiksi ”traditional national costumes” [”perinteiset kansallispuvut”] tai ”old cars” [”vanhat autot”] luokitellaan.

               (l)Liitteet C/16 ja D/20 – Muutos yleisen tulkintasäännön selityksiin (vuoden 2022 harmonoitu järjestelmä)

               Unioni kannattaa WCO:n sihteeristön alkuperäistä ehdotusta (vaihtoehto 1, jossa käytetään ilmaisua ”merely”  [”ainoastaan”] mutta jossa säilytetään joustavuus ilmaisun ”not further worked than” [”ei enempää valmistettu”] osalta) ja pyytää englannin- ja ranskankielisten tekstien yhdenmukaistamista.

               III.9.
                     Nimikettä 71.04 koskevien selitysten mahdollinen muutos synteettisten timanttien osalta (Kimberleyn prosessin ehdotus) (asiakirja NC2757)

               Unioni hyväksyy ehdotetut muutokset nimikettä 71.04 koskevaan uuteen kolmanteen kappaleeseen ja uuden 3 kappaleen lisäämistä alanimikettä 7104.91 koskeviin selityksiin.

               III.10.
                     Mikro-elektro-mekaanisten järjestelmien (MEMS) luokittelu vuoden 2022 harmonoidussa järjestelmässä (sihteeristön ehdotus)

               Unioni luokittelisi tuotteen nimikkeeseen 85.41.


               EUROOPAN KOMISSIO
            Bryssel 22.9.2020
            COM(2020) 576 final
            2020/0263(NLE)
            Ehdotus
            NEUVOSTON PÄÄTÖS
            Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion ja Salomonsaarten liittymisen ja muiden Tyynenmeren saarivaltioiden tulevien liittymisten huomioon ottamiseksi tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               PERUSTELUT

               1.EHDOTUKSEN TAUSTA

               1.1.Ehdotuksen perustelut ja tavoitteet

               Oheinen ehdotus neuvoston päätökseksi on oikeudellinen väline Euroopan unionin ja Tyynenmeren valtioiden väliaikaisen kumppanuussopimuksen muuttamista koskevan sopimuksen allekirjoittamista ja väliaikaista soveltamista varten SEUT-sopimuksen 218 artiklan 5 kohdan mukaisesti.

               Neuvosto valtuutti 12. kesäkuuta 2002 komission aloittamaan talouskumppanuussopimusta koskevat neuvottelut Afrikan, Karibian ja Tyynenmeren (AKT) valtioiden ryhmän kanssa.

               Unioni allekirjoitti 30. heinäkuuta 2009 Euroopan yhteisön ja Tyynenmeren valtioiden välisen väliaikaisen kumppanuussopimuksen
                  1
               , jäljempänä ’väliaikainen kumppanuussopimus’, jossa vahvistetaan talouskumppanuussopimuksen puitteet.

               Sopimuksen tavoitteena on

               a)antaa Tyynenmeren valtioille mahdollisuus hyötyä EU:n tarjoamasta paremmasta markkinoillepääsystä

               b)edistää Tyynenmeren valtioiden kestävää kehitystä ja asteittaista yhdentymistä maailmantalouteen

               c)perustaa osapuolten välille niiden yhteiseen etuun perustuva vapaakauppa-alue vapauttamalla kauppaa asteittain tavalla, joka on yhteensopiva sovellettavien WTO-sääntöjen sekä epäsymmetrian periaatteen kanssa ottaen huomioon Tyynenmeren valtioiden erityistarpeet ja kapasiteettirajoitukset sitoumusten tasojen ja ajoituksen osalta

               d)perustaa asianmukaiset riitojenratkaisujärjestelyt sekä

               e)luoda soveltuvat institutionaaliset järjestelyt.

               Väliaikaista kumppanuussopimusta on sovellettu väliaikaisesti unionin ja Papua-Uuden-Guinean välillä 20. joulukuuta 2009 alkaen ja unionin ja Fidžin tasavallan välillä 28. heinäkuuta 2014 alkaen.

               Väliaikaisen kumppanuussopimuksen 80 artiklassa määrätään, että muut Tyynenmeren saaret voivat liittyä sopimukseen toimittamalla GATT 1994 -sopimuksen XXIV artiklan mukaisen tarjouksen markkinoillepääsystä. Samoan itsenäinen valtio liittyi väliaikaiseen kumppanuussopimukseen 21. joulukuuta 2018
                  2
                ja Salomonsaaret 7. toukokuuta 2020
                  3
               , ja Samoan itsenäinen valtio on soveltanut sitä 31. joulukuuta 2018 alkaen ja Salomonsaaret 17. toukokuuta 2020 alkaen. Tongan kuningaskunta on ilmaissut kiinnostuksensa liittyä väliaikaiseen kumppanuussopimukseen, ja tätä koskevat osapuolten menettelyt ovat käynnissä.

               Väliaikaista kumppanuussopimusta on tarpeen muuttaa Samoan ja Salomonsaarten liityttyä siihen, jotta kyseiset maat voidaan sisällyttää väliaikaiseen kumppanuussopimukseen sen osapuolina. Väliaikaiseen kumppanuussopimukseen joudutaan tekemään vastaavia teknisiä muutoksia aina, kun uusi Tyynenmeren saarivaltio liittyy sopimukseen.

               1.2.Talouskumppanuussopimuksen kauppakomitea

               Väliaikaisen kumppanuussopimuksen 68 artiklalla perustetaan kauppakomitea, jonka muodostavat osapuolten (EU:n ja Tyynenmeren valtioiden) edustajat.

               Kauppakomitea käsittelee kaikkia kysymyksiä, jotka ovat väliaikaisen kumppanuussopimuksen täytäntöönpanon kannalta tarpeellisia. Hoitaessaan tehtäviään kauppakomitea voi

               a)perustaa ja valvoa erityiskomiteoita tai -elimiä, jotka voivat olla tarpeen sopimuksen täytäntöön panemiseksi

               b)kokoontua milloin tahansa osapuolten sopimana ajankohtana

               c)tarkastella kaikkia tämän sopimuksen mukaisesti esille tulleita kysymyksiä ja toteuttaa tehtäviään hoitaessaan tarvittavat toimenpiteet sekä

               d)tehdä päätöksiä tai antaa suosituksia sopimuksessa määrätyissä tapauksissa.

                  Väliaikaisen kumppanuussopimuksen 78 artiklassa (Tarkistuslauseke) määrätään, että kauppakomitea voi tarvittaessa tarkistaa väliaikaista kumppanuussopimusta, sen täytäntöönpanoa, toimintaa ja toimivuutta ja antaa osapuolille soveltuvia ehdotuksia sen muuttamiseksi.

               Kauppakomitean kuudennen ja seitsemännen kokouksen tulos

               Väliaikaisen kumppanuussopimuksen osapuolet (EU, Papua-Uusi-Guinea, Fidži) ja sopimuksessa tarkkailijana olevat Samoan itsenäinen valtio, Salomonsaaret ja Tonga keskustelivat 24. lokakuuta 2018 sopimukseen liittymiseksi tarvittavien teknisten muutosten laajuudesta ja menettelystä niiden tekemiseksi.

               Osapuolet rajasivat muutosten laajuudeksi sen, että liittymässä oleva Tyynenmeren valtio sisällytetään väliaikaiseen kumppanuussopimukseen sen yhtenä osapuolena ja kyseisen valtion esittämä markkinoille pääsyä koskeva tarjous lisätään sopimuksen liitteeseen II (EU-osapuolesta peräisin oleviin tuotteisiin sovellettavat tullit). Menettelystä osapuolet totesivat, että kauppakomitealla ei tällä hetkellä ole toimivaltaa tehdä tällaisia muutoksia (väliaikaisen kumppanuussopimuksen mukainen oikeusperusta ei ole riittävä). Sopimuksen osapuolet keskustelivat seuraavista kolmesta vaihtoehdosta:

               Vaihtoehto 1 – katsotaan, että kyseiset muutokset otetaan sopimuksessa implisiittisesti käyttöön liittymisen yhteydessä (artikla 80), minkä vuoksi niitä ei ole tarpeen ottaa erikseen käyttöön erityisellä menettelyllä.

               Vaihtoehto 2 – kauppakomitea voisi antaa lausuman siitä, miten sopimusta tulkitaan tarvittavien teknisten muutosten osalta liittymisen jälkeen. Tällaisen lausuman oikeusperusta on 68 artiklan 4 kohdan c alakohta.

               Vaihtoehto 3 – osapuolet voisivat muuttaa väliaikaisen kumppanuussopimuksen 80 artiklaa ja antaa kauppakomitealle valtuudet tehdä uuden liittymisen edellyttämät päätökset.

               Kauppakomitea oli yhtä mieltä siitä, että vaihtoehto 3 takaisi oikeusvarmuuden, ja päätti suosittaa osapuolille 80 artiklan muuttamista. Kauppakomitea antoi 3. ja 4. lokakuuta 2019 pidetyn seitsemännen kokouksensa yhteydessä asiaa koskevan suosituksen Euroopan unionin puolesta otettavan kannan mukaisesti (neuvoston päätös (EU) 2019/1707, annettu 17. kesäkuuta 2019, EUVL L 260, 11.10.2019, s. 45).

               1.3.Yhdenmukaisuus muiden alaa koskevien politiikkojen säännösten kanssa

               Ehdotuksella pannaan täytäntöön Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen kumppanuussopimus
                  4
               , jäljempänä ’AKT–EY-kumppanuussopimus’ tai ’Cotonoun sopimus’, joka on väliaikaisen kumppanuussopimuksen oikeusperusta.

               Muiden Tyynenmeren valtioiden liittyminen väliaikaiseen kumppanuussopimukseen vahvistaa EU:n ja sen kumppanimaiden välisten kauppasuhteiden oikeudellisia puitteita ja helpottaa vastavuoroista kauppaa ja yhdentymistä maailmantalouteen. Sen myötä kyseiset valtiot liittyvät myös sopimuksella perustettuun yhteisten sääntöjen ja instituutioiden järjestelmään.

               1.4.Yhdenmukaisuus unionin muiden politiikkojen kanssa

               Väliaikainen kumppanuussopimus on maailmankaupan sopusointuista kehitystä edistävä kauppasopimus, jolla liittymässä oleville valtioille annetaan epäsymmetrinen pääsy markkinoille ja mahdollisuus suojata arkaluonteisia aloja markkinoiden vapautumiselta sekä samalla soveltaa useita suojatoimia ja alkuvaiheessa olevia toimialoja koskevaa lauseketta. Sopimuksessa on alkuperäsääntöjä koskevia määräyksiä, joilla helpotetaan niiden vientiä EU:hun. Sopimuksessa on lisäksi kestävää kehitystä koskevia määräyksiä (3 artikla), joissa osapuolet vahvistavat, että kestävän kehityksen tavoite on erottamaton osa kyseisen sopimuksen määräyksiä ja että se on yhdenmukainen Cotonoun sopimuksessa määrättyjen yleisten tavoitteiden ja periaatteiden sekä erityisesti köyhyyden vähentämistä ja viime kädessä sen lopullista poistamista koskevan yleisen sitoumuksen kanssa tavalla, joka on yhdenmukainen kestävän kehityksen tavoitteiden kanssa. Näillä määräyksillä tuetaan kehityspolitiikan johdonmukaisuuteen liittyvää tavoitetta, ja ne ovat yhdenmukaisia SEUT-sopimuksen 208 artiklan 2 kohdan kanssa.

               2.EHDOTUKSEN OIKEUDELLINEN SISÄLTÖ

               2.1.Oikeusperusta

               Tämän neuvoston päätöksen oikeusperusta on Euroopan unionin toiminnasta tehty sopimus ja erityisesti sen 207 artiklan 4 kohdan ensimmäinen alakohta yhdessä sen 218 artiklan 5 kohdan kanssa.

               2.2.Toissijaisuusperiaate (jaetun toimivallan osalta)

               Yhteinen kauppapolitiikka kuuluu SEUT-sopimuksen 3 artiklan mukaan unionin yksinomaiseen toimivaltaan.

               2.3.Suhteellisuusperiaate

               Tämä ehdotus on tarpeen AKT–EU-kumppanuussopimuksessa asetettujen unionin kansainvälisten sitoumusten täyttämiseksi ja erityisesti sellaisten uusien WTO:n sääntöjen mukaisten kaupankäyntijärjestelyjen tekemiseksi, joilla poistetaan asteittain osapuolten välisen kaupan esteet ja vahvistetaan yhteistyötä Tyynenmeren valtioiden kanssa kaikilla kauppaan liittyvillä aloilla.

               2.4.Toimintatavan valinta

               Ei ole olemassa muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               3.1.Vaikutustenarviointi

               EU:n ja AKT-valtioiden välisiä talouskumppanuussopimuksia koskeva kestävään kehitykseen kohdistuvien vaikutusten arviointi tehtiin vuosina 2003–2007. Euroopan komissio julkaisi kyseisen hankkeen tehtävänmäärityksen kilpailulle avoimessa tarjouspyynnössä vuonna 2002. Tarjouspyynnön perusteella tehtiin elokuussa 2002 viisivuotinen puitesopimus yrityksen PwC France kanssa. Kestävään kehitykseen kohdistuvien vaikutusten arvioinnin loppuraportin luonnos esitettiin eurooppalaisille sidosryhmille Euroopan komission järjestämässä EU:n kansalaisyhteiskuntien vuoropuhelukokouksessa Brysselissä, Belgiassa 23. maaliskuuta 2007.

               3.2.Sääntelyn toimivuus ja yksinkertaistaminen

                  Väliaikaisen kumppanuussopimuksen muuttamista koskeva sopimus ei edellytä hyväksyntää REFIT-ohjelman menettelyillä, siitä ei aiheudu kustannuksia unionin pk-yrityksille eikä se aiheuta ongelmia digitaalisen ympäristön näkökulmasta.

               3.3.Perusoikeudet

                  Ehdotuksella ei ole vaikutuksia perusoikeuksien suojeluun unionissa.

               4.TALOUSARVIOVAIKUTUKSET

                  Ehdotetulla päätöksellä ei ole vaikutuksia talousarvioon.

               5.LISÄTIEDOT

               5.1.Ehdotukseen sisältyvien säännösten yksityiskohtaiset selitykset

               Ehdotuksen 1 artiklassa hyväksytään väliaikaisen kumppanuussopimuksen muuttamista koskevan sopimuksen allekirjoittaminen unionin puolesta.

               Ehdotuksen 2 artiklassa valtuutetaan neuvoston pääsihteeristö laatimaan valtakirja väliaikaisen kumppanuussopimuksen muuttamista koskevan sopimuksen allekirjoittamiseksi.

               Ehdotuksen 3 artiklassa säädetään, että väliaikaista kumppanuussopimusta muuttavaa sopimusta sovelletaan väliaikaisesti.

               Ehdotuksen 4 artiklassa vahvistetaan päätöksen voimaantulopäivä.

               2020/0263 (NLE)

               Ehdotus

               NEUVOSTON PÄÄTÖS

               Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion ja Salomonsaarten liittymisen ja muiden Tyynenmeren saarivaltioiden tulevien liittymisten huomioon ottamiseksi tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti 12 päivänä kesäkuuta 2002 komission aloittamaan neuvottelut talouskumppanuussopimuksista Afrikan, Karibian ja Tyynenmeren (AKT) valtioiden ryhmän kanssa
                  5
               .

               (2)Euroopan yhteisön ja Tyynenmeren valtioiden välinen väliaikainen kumppanuussopimus
                  6
               , jäljempänä 'väliaikainen kumppanuussopimus', joka muodostaa talouskumppanuussopimuksen puitteet, allekirjoitettiin Lontoossa 30 päivänä heinäkuuta 2009. Väliaikaista kumppanuussopimusta on sovellettu väliaikaisesti unionin ja Papua-Uuden-Guinean välillä 20 päivästä joulukuuta 2009 ja unionin ja Fidžin välillä 28 päivästä heinäkuuta 2014.

               (3)Väliaikaisen kumppanuussopimuksen 80 artiklassa määrätään muiden Tyynenmeren saarten liittymisestä sopimukseen. Neuvosto hyväksyi päätöksellä (EU) 2018/1908
                  7
                Samoan ja päätöksellä (EU) 2020/409
                  8
                Salomonsaarten liittymisen väliaikaiseen kumppanuussopimukseen. Samoan liittyi väliaikaiseen kumppanuussopimukseen 21 päivänä joulukuuta 2018 ja on soveltanut sitä 31 päivästä joulukuuta 2018, ja Salomonsaaret liittyi väliaikaiseen kumppanuussopimukseen 7 päivänä toukokuuta 2020 ja on soveltanut sitä 17 päivästä toukokuuta 2020.

               (4)Oikeusvarmuuden vuoksi väliaikaista kumppanuussopimusta on tarpeen muuttaa Samoan ja Salomonsaarten liityttyä siihen, jotta kyseiset maat voidaan sisällyttää väliaikaiseen kumppanuussopimukseen sen osapuolina. Väliaikaiseen kumppanuussopimukseen joudutaan tekemään vastaava tekninen muutos aina, kun uusi Tyynenmeren saarivaltio liittyy siihen.

               (5)Väliaikaisen kumppanuussopimuksen 68 artiklalla perustetaan kauppakomitea, jonka tehtävänä on käsitellä kaikkia sopimuksen täytäntöönpanon kannalta tarpeellisia kysymyksiä. On aiheellista antaa kauppakomitealle valtuudet päättää väliaikaisen kumppanuussopimukseen mahdollisesti tarvittavista muutoksista, joita uuden Tyynenmeren saarivaltion liittyminen edellyttää.

               (6)Neuvosto päätti päätöksellä (EU) 2019/1707
                  9
                kauppakomiteassa unionin puolesta otettavasta kannasta kyseisiin muutoksiin, joista sovittiin 4 päivänä lokakuuta 2019 pidetyssä kauppakomitean seitsemännessä kokouksessa.

               (7)Sen vuoksi väliaikaisen kumppanuussopimuksen muuttamisesta tehty sopimus olisi allekirjoitettava unionin puolesta sillä varauksella, että sopimuksen tekeminen saatetaan myöhemmin päätökseen.

               (8)Koska väliaikaisen kumppanuussopimuksen 76 artiklan 2 kohdassa määrätään sen väliaikaisesta soveltamisesta sen voimaantuloon saakka, väliaikaisen kumppanuussopimuksen muuttamisesta tehtyä sopimusta olisi sovellettava väliaikaisesti,

               ON HYVÄKSYNYT TÄMÄN PÄÄTÖKSEN:

               1 artikla

               1.Hyväksytään Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion ja Salomonsaarten liittymisen ja muiden Tyynenmeren saarivaltioiden tulevien liittymisten huomioon ottamiseksi tehdyn sopimuksen allekirjoittaminen unionin puolesta sillä varauksella, että mainitun sopimuksen tekeminen saatetaan päätökseen.

               2.Allekirjoitettavan sopimuksen teksti on tämän päätöksen liitteenä.

               2 artikla

               Neuvoston pääsihteeristö laatii valtakirjan, jolla sopimuksen neuvottelijan nimeämä(t) henkilö(t) valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen.

               3 artikla

               Sopimusta sovelletaan väliaikaisen kumppanuussopimuksen 76 artiklan 2 kohdan mukaisesti väliaikaisesti sen allekirjoituspäivästä sen voimaantuloon saakka.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös, tehty 13 päivänä heinäkuuta 2009, Euroopan yhteisön ja Tyynenmeren valtioiden välisen väliaikaisen kumppanuussopimuksen allekirjoittamisesta ja väliaikaisesta soveltamisesta (EUVL L 272, 16.10.2009, s. 1).

                     (2)

                        EUVL L 333, 28.12.2018, s. 1.

                     (3)

                        EUVL L 85, 20.3.2020, s. 1.

                     (4)

                        EUVL L 287, 4.11.2010, s. 3. Sopimus sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (EUVL L 209, 11.8.2005, s. 27) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3).

                     (5)

                        AKT-valtioiden ja -alueiden kanssa tehtäviä talouskumppanuussopimuksia koskevat neuvoston neuvotteluohjeet (9930/02 (DG E II) HH/sg).

                     (6)

                        EUVL L 272, 16.10.2009, s. 2.

                     (7)

                        Neuvoston päätös (EU) 2018/1908, annettu 6 päivänä joulukuuta 2018, Samoan liittymisestä Euroopan yhteisön ja Tyynenmeren valtioiden väliseen väliaikaiseen kumppanuussopimukseen (EUVL L 333, 28.12.2018, s. 1).

                     (8)

                        Neuvoston päätös (EU) 2020/409, annettu 17 päivänä helmikuuta 2020, Salomonsaarten liittymisestä Euroopan yhteisön ja Tyynenmeren valtioiden väliseen väliaikaiseen kumppanuussopimukseen (EUVL L 85, 20.3.2020, s. 1).

                     (9)

                        Neuvoston päätös (EU) 2019/1707, annettu 17 päivänä kesäkuuta 2019, Euroopan yhteisön ja Tyynenmeren valtioiden välisellä väliaikaisella kumppanuussopimuksella perustetussa kauppakomiteassa Euroopan unionin puolesta otettavasta kannasta suositukseen, joka koskee sopimukseen tehtäviä tiettyjä muutoksia Samoan liittymisen sekä muiden Tyynenmeren saarivaltioiden tulevien liittymisten huomioon ottamiseksi (EUVL L 260, 11.10.2019, s. 45).

    ---documentbreak---

               EUROOPAN KOMISSIO
            Bryssel 22.9.2020
            COM(2020) 576 final
            LIITE
            asiakirjaan
            ehdotus neuvoston päätökseksi
            Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion ja Salomonsaarten liittymisen ja muiden Tyynenmeren saarivaltioiden tulevien liittymisten huomioon ottamiseksi tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               SOPIMUS

               Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamisesta Samoan itsenäisen valtion ja Salomonsaarten liittymisen ja muiden Tyynenmeren saarivaltioiden tulevien liittymisten huomioon ottamiseksi

               EUROOPAN UNIONI,

               sekä

               FIDŽIN TASAVALTA, jäljempänä ’Fidži’,

               PAPUA-UUDEN-GUINEAN ITSENÄINEN VALTIO, jäljempänä ’Papua-Uusi-Guinea’,

               SAMOAN ITSENÄINEN VALTIO, jäljempänä ’Samoa’, ja

               SALOMONSAARET, jäljempänä ’Salomonsaaret’,

               jäljempänä myös

               ’Tyynenmeren valtiot’, jotka

               OTTAVAT HUOMIOON Euroopan yhteisön ja Tyynenmeren valtioiden välisen väliaikaisen kumppanuussopimuksen
                  1
               , jäljempänä ’väliaikainen kumppanuussopimus’, jossa vahvistetaan talouskumppanuussopimuksen puitteet, joka allekirjoitettiin Lontoossa 30 päivänä heinäkuuta 2009 ja jota on sovellettu väliaikaisesti Euroopan unionin ja Papua-Uuden-Guinean välillä 20 päivästä joulukuuta 2009 ja Euroopan unionin ja Fidžin välillä 28 päivästä heinäkuuta 2014,

               OTTAVAT HUOMIOON, että väliaikaisen kumppanuussopimuksen 80 artiklassa määrätään, että muut Tyynenmeren saaret voivat liittyä sopimukseen toimittamalla GATT 1994 -sopimuksen XXIV artiklan mukaisen tarjouksen markkinoillepääsystä,

               OTTAVAT HUOMIOON, että tallettamalla liittymiskirjan Samoa liittyi väliaikaiseen kumppanuussopimukseen 21 päivänä joulukuuta 2018 ja Salomonsaaret 7 päivänä toukokuuta 2020 ja niistä on näin tullut sopimuksen osapuolia,

               OTTAVAT HUOMIOON, että väliaikaista kumppanuussopimusta on sovellettu Euroopan unionin ja Samoan välillä 31 päivästä joulukuuta 2018 ja Euroopan unionin ja Salomonsaarten välillä 17 päivästä toukokuuta 2020,

               OTTAVAT HUOMIOON väliaikaisella kumppanuussopimuksella perustetun kauppakomitean 4 päivänä lokakuuta 2019 antaman suosituksen kyseiseen sopimukseen tehtävistä muutoksista,  joilla otetaan huomioon Tyynenmeren saarivaltioiden liittyminen siihen,

               VAHVISTAVAT sitoutumisensa väliaikaisen kumppanuussopimuksen täytäntöönpanoon ja haluavat tehdä yhteistyötä sopimuksen tavoitteiden saavuttamiseksi,

               HALUAVAT helpottaa muiden Tyynenmeren saarivaltioiden liittymistä väliaikaiseen kumppanuussopimukseen ja ulottaa sopimuksesta johtuvat edut koskemaan niitä,

               OVAT PÄÄTTÄNEET TEHDÄ TÄMÄN SOPIMUKSEN:

               1 artikla

               Väliaikaisen kumppanuussopimuksen muuttaminen

               Muutetaan Euroopan yhteisön ja Tyynenmeren valtioiden välinen väliaikainen kumppanuussopimus seuraavasti:

               1.Korvataan 70 artiklan 1 kohta seuraavasti:

               ”1.
                     Tässä sopimuksessa ”osapuolilla” tarkoitetaan Euroopan yhteisöä, jäljempänä ”EY-osapuoli”, sekä Papua-Uutta-Guineaa, Fidžin tasavaltaa, Samoan itsenäistä valtiota ja Salomonsaaria, jäljempänä ”Tyynenmeren valtiot”.”

               2.Lisätään 80 artiklaan 3 kohta seuraavasti:

               ”3.
                     Kauppakomitea voi päättää mahdollisista sopimuksiin tehtävistä muutoksista, joita jonkin muun Tyynenmeren saarivaltion liittyminen edellyttää.”

               2 artikla

               Voimaantulo

               1.Tämä sopimus tulee voimaan väliaikaisen kumppanuussopimuksen 76 artiklan 1 kohdassa määrätyin edellytyksin.

               2.Tätä sopimusta sovelletaan väliaikaisesti väliaikaisen kumppanuussopimuksen 76 artiklan 2 kohdassa määrätyin edellytyksin.

               3 artikla

               Todistusvoimaiset tekstit

               Tämä sopimus laaditaan kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen.

               TÄMÄN VAKUUDEKSI tätä varten asianmukaisesti valtuutetut täysivaltaiset edustajat ovat allekirjoittaneet tämän sopimuksen.

               Tehty [kaupunki] [päivämäärä].

               Euroopan unionin puolesta

               Fidžin tasavallan puolesta

               Papua-Uuden-Guinean itsenäisen valtion puolesta

               Samoan itsenäisen valtion puolesta

               Salomonsaarten puolesta

                     (1)

                        EUVL L 272, 16.10.2009, s. 2.


               EUROOPAN KOMISSIO
            Bryssel 24.9.2020
            COM(2020) 584 final
            2020/0270(NLE)
            Ehdotus
            NEUVOSTON PÄÄTÖS
            Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisellä kokonaisvaltaisella ja tehostetulla kumppanuussopimuksella perustetussa kumppanuuskomiteassa Euroopan unionin puolesta otettavasta kannasta, joka koskee riitojenratkaisumenettelyissä välimiehinä toimivien henkilöiden luettelon muuttamista

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisellä kokonaisvaltaisella ja tehostetulla kumppanuussopimuksella, jäljempänä ’sopimus’, perustetussa kumppanuuskomiteassa unionin puolesta otettavan kannan vahvistamisesta, silloin kun tämän elimen on määrä antaa riitojenratkaisumenettelyissä välimiehinä toimivien henkilöiden luettelon muuttamista koskeva päätös.

               2.Ehdotuksen tausta

               2.1.Sopimus

               Sopimuksen tarkoituksena on laajentaa nykyistä laajaa kahdenvälistä yhteistyötä talouden, kaupan ja politiikan aloilla sekä sektorikohtaisessa toiminnassa ja tarjota siten pitkäaikainen perusta EU:n ja Armenian suhteiden kehittämiselle jatkossa. Sopimus lisää poliittista vuoropuhelua ja parantaa yhteistyötä monilla eri aloilla ja muodostaa näin ollen perustan aiempaa tehokkaammalle kahdenväliselle toiminnalle Armenian kanssa.

               Marraskuun 20. päivänä 2017 annetulla neuvoston päätöksellä (EU) 2018/104 hyväksyttiin sopimuksen allekirjoittaminen ja väliaikainen soveltaminen sopimuksen 385 artiklan mukaisesti. Sopimusta on sovellettu väliaikaisesti 1. päivästä kesäkuuta 2018.

               2.2.Kumppanuuskomitea

               Kumppanuuskomitea kokoontuu erityisessä kokoonpanossa käsittelemään kaikkia sopimuksen VI osastoon (Kauppa ja kaupan liitännäistoimenpiteet) liittyviä kysymyksiä sopimuksen 363 artiklan 7 kohdan mukaisesti. Sopimuksen 363 artiklan 1 ja 6 kohdan mukaisesti kumppanuuskomitea avustaa kumppanuusneuvostoa sen tehtävien hoitamisessa. Kumppanuuskomitealla on valtuudet tehdä päätöksiä aloilla, joilla kumppanuusneuvosto on siirtänyt sille toimivaltaansa, ja sopimuksessa määrätyissä tapauksissa. Nämä päätökset sitovat sopimuksen osapuolia, joiden on ryhdyttävä päätösten täytäntöön panemiseksi tarvittaviin toimenpiteisiin.

               2.3.Suunniteltu kumppanuuskomitean säädös

               Sopimuksen VI osaston 13 luvussa määrätään välimiesmenettelystä, että jos osapuolet eivät ole onnistuneet ratkaisemaan riitaa neuvottelujen avulla, neuvotteluja pyytänyt osapuoli voi pyytää välimiespaneelin asettamista. Sopimuksen 339 artiklan 1 kohdassa määrätään, että kumppanuuskomitea laatii osapuolten tekemien ehdotusten pohjalta luettelon vähintään 15 henkilöstä, jotka ovat halukkaita ja kykeneviä toimimaan välimiehinä. Luetteloon sisältyy kolme alaluetteloa: yksi alaluettelo kumpaakin osapuolta kohti ja yksi alaluettelo henkilöistä, jotka eivät ole kummankaan osapuolen kansalaisia ja jotka toimivat välimiespaneelin puheenjohtajana. Kussakin alaluettelossa on oltava vähintään viisi henkilöä. Kumppanuuskomitea varmistaa myös, että luettelossa on aina tämän verran henkilöitä.

               Unionin ja Armenian tasavallan ehdottamilla välimiehillä ja puheenjohtajilla on oltava erityisasiantuntemusta lainsäädännön, kansainvälisen kaupan ja muiden sopimuksen VI osaston määräyksiin liittyvien asioiden alalla, ja heidän on täytettävä sopimuksen 339 artiklan 2 kohdassa esitetty vaatimus riippumattomuudesta.

               Tällä perusteella välimiesten luettelo vahvistettiin kauppaan liittyvien kysymysten kokoonpanossa kokoontuneen kumppanuuskomitean 17. lokakuuta 2019 hyväksymällä päätöksellä. Yksi viidestä Armenian tasavallan välimiesehdokkaasta ei kuitenkaan enää täytä sopimuksen 339 artiklan 2 kohdassa määrättyä vaatimusta riippumattomuudesta.

               Armenian tasavalta on ehdottanut uutta välimiesehdokasta, jolla on erityisasiantuntemusta lainsäädännön, kansainvälisen kaupan ja muiden sopimuksen VI osaston määräyksiin liittyvien asioiden alalla ja jonka odotetaan täyttävän sopimuksen 339 artiklan 2 kohdassa määrätyn vaatimuksen riippumattomuudesta.

               Suunnitellun säädöksen tarkoituksena on näin ollen määrittää unionin kanta, joka koskee kumppanuuskomiteassa hyväksyttävää päätöstä niiden henkilöiden, jotka ovat halukkaita ja kykeneviä toimimaan välimiehinä riitojenratkaisumenettelyissä, luettelon muuttamisesta korvaamalla Armenian tasavallan viidestä välimiesehdokkaasta se henkilö, joka ei enää täytä sopimuksen 339 artiklan 2 kohdan edellytyksiä, Armenian tasavallan ehdottamalla uudella ehdokkaalla.

               3.Unionin puolesta otettava kanta

               Unionin puolesta esitettävän kannan tarkoituksena on muuttaa luetteloa henkilöistä, jotka ovat halukkaita ja kykeneviä toimimaan välimiehinä riitojenratkaisumenettelyissä.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               4.1.2.Soveltaminen tässä asiassa

               Kumppanuuskomitea on sopimuksella perustettu elin. Kumppanuuskomiteassa hyväksyttävä päätös on sitova kansainvälisen oikeuden nojalla sopimuksen 363 artiklan 6 kohdan mukaisesti. Suunnitellulla säädöksellä ei täydennetä eikä muuteta sopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee.

               4.2.2.Soveltaminen tässä asiassa

               Suunnitellun säädöksen pääasiallinen tavoite ja sisältö liittyvät unionin yhteisen kauppapolitiikan täytäntöönpanon varmistamiseen.

               Sen vuoksi ehdotetun päätöksen aineellinen oikeusperusta on SEUT-sopimuksen 207 artiklan 3 kohta ja 207 artiklan 4 kohdan ensimmäinen alakohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 207 artiklan 3 kohta ja 207 artiklan 4 kohdan ensimmäinen alakohta yhdessä 218 artiklan 9 kohdan kanssa.

               2020/0270 (NLE)

               Ehdotus

               NEUVOSTON PÄÄTÖS

               Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisellä kokonaisvaltaisella ja tehostetulla kumppanuussopimuksella perustetussa kumppanuuskomiteassa Euroopan unionin puolesta otettavasta kannasta, joka koskee riitojenratkaisumenettelyissä välimiehinä toimivien henkilöiden luettelon muuttamista

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välinen kokonaisvaltainen ja tehostettu kumppanuussopimus
                  1
               , jäljempänä ’sopimus’, on allekirjoitettu unionin puolesta neuvoston päätöksen (EU) 2018/104
                  2
                mukaisesti, ja sitä on sovellettu väliaikaisesti 1 päivästä kesäkuuta 2018.

               (2)Sopimuksen 339 artiklan 1 kohdan mukaisesti kumppanuuskomitea laati 17 päivänä lokakuuta 2019 pidetyssä kokouksessaan luettelon 15 henkilöstä, jotka ovat halukkaita ja kykeneviä toimimaan välimiehinä, jäljempänä ’välimiesten luettelo’.

               (3)Armenia on ilmoittanut unionille, että yksi sen ehdottamista välimiehistä ei enää täytä sopimuksen 339 artiklan 2 kohdassa vahvistettuja edellytyksiä ja olisi siksi korvattava.

               (4)Väliaikaisesti sovellettavien sopimuksen määräysten toimivuuden varmistamiseksi kumppanuuskomitean on hyväksyttävä päätös välimiesten luettelon muuttamisesta.

               (5)On aiheellista vahvistaa kanta, joka otetaan unionin puolesta kumppanuuskomiteassa, koska päätösluonnos tulee sitomaan unionia,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen kumppanuuskomiteassa unionin puolesta esitettävä kanta sopimuksen 339 artiklan 1 ja 2 kohdan mukaisen niiden henkilöiden, jotka ovat halukkaita ja kykeneviä toimimaan välimiehinä, luettelon muuttamiseen, perustuu tähän päätökseen liitettyyn kumppanuuskomitean päätösluonnokseen.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 23, 26.1.2018, s. 4.

                     (2)

                        Neuvoston päätös (EU) 2018/104, annettu 20 päivänä marraskuuta 2017, Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen allekirjoittamisesta unionin puolesta ja sen väliaikaisesta soveltamisesta (EUVL L 23, 26.1.2018, s. 1).

    ---documentbreak---

               EUROOPAN KOMISSIO
            Bryssel 24.9.2020
            COM(2020) 584 final
            LIITE
            asiakirjaan
            Ehdotus: Neuvoston päätös
            Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisellä kokonaisvaltaisella ja tehostetulla kumppanuussopimuksella perustetussa kumppanuuskomiteassa Euroopan unionin puolesta otettavasta kannasta, joka koskee riitojenratkaisumenettelyissä välimiehinä toimivien henkilöiden luettelon muuttamista

               LUONNOS

               EU:N JA ARMENIAN KUMPPANUUSKOMITEAN PÄÄTÖS N:o …/…,

               annettu …,

               Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen 339 artiklassa tarkoitetun välimiesten luettelon muuttamisesta

               KUMPPANUUSKOMITEA, joka

               ottaa huomioon Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen, jäljempänä ’sopimus’, ja erityisesti sen 339 artiklan 1 kohdan,

               sekä katsoo seuraavaa:

               (1)Kumppanuuskomitea vahvisti 17 päivänä lokakuuta 2019 pitämässään kokouksessa luettelon 15 henkilöstä, jotka ovat halukkaita ja kykeneviä toimimaan välimiehinä, jäljempänä ’välimiesten luettelo’.

               (2)Luettelossa mainittujen henkilöiden on sopimuksen 339 artiklan 2 kohdan mukaisesti oltava riippumattomia ja toimittava yksilöinä, he eivät saa ottaa ohjeita miltään organisaatiolta tai hallitukselta, heillä ei saa olla sidoksia sopimuspuolten hallituksiin ja heidän on noudatettava käytännesääntöjä.

               (3)Armenia on ilmoittanut komissiolle, että yksi sen ehdottamista välimiehistä ei enää täytä sopimuksen 339 artiklan 2 kohdassa määrättyjä edellytyksiä, ja siksi se on ehdottanut tämän korvaajaksi toista henkilöä.

               (4)Sopimuksen väliaikaisesti sovellettavien määräysten moitteettoman toiminnan varmistamiseksi kumppanuuskomitean olisi muutettava välimiesten luetteloa.

               (5)Euroopan unioni katsoo, että ehdotettu henkilö täyttää sopimuksen 339 artiklan 2 kohdan edellytykset,

               ON HYVÄKSYNYT TÄMÄN PÄÄTÖKSEN:

               1 artikla

               Sopimuksen 339 artiklan 1 kohdan mukaisesti vahvistettu luettelo henkilöistä, jotka ovat halukkaita ja kykeneviä toimimaan välimiehinä, korvataan tämän päätöksen liitteessä esitetyllä välimiesten luettelolla.

               2 artikla

               Tämä päätös tulee voimaan päivänä, jona se hyväksytään.

               3 artikla

               Tämä päätös on laadittu kahtena kappaleena englannin kielellä. Kumpikin sopimuspuoli voi tuottaa käännökset virallisille kielilleen.

               Tehty ...

                        Kumppanuuskomitean puolesta

                        Puheenjohtaja

                        Sihteerit

               LIITE

               SOPIMUKSEN 339 ARTIKLASSA TARKOITETTU VÄLIMIESTEN LUETTELO

               Euroopan unionin ehdottamat välimiehet

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Armenian tasavallan ehdottamat välimiehet

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Puheenjohtajat

               1.William DAVEY (Yhdysvallat)

               2.Helge SELAND (Norja)

               3.Maryse ROBERT (Kanada)

               4.Christian HÄBERLI (Sveitsi)

               5.Merit JANOW (Yhdysvallat)